ก๋วยเตี๋ยวเรือเจ๊ต้อยสาขานี้พึ่งเปิดได้ประมาณ 1 ปี เป็นสาขาของร้านต้นตำรับตรงประชานิเวศน์ ลูกค้าร้านนี้ส่วนใหญ่น่าจะคุ้นเคยกับสาขาประชานิเวศน์ แต่ปัญหาที่จอดรถทำให้เดินทางไปทานได้ลำบาก สาขาที่สนามบินน้ำมีที่จอดรถมากกว่า สามารถจอดแถวๆ ร้านหรือจะเลยไปจอดตรง market place ก็ได้

ปัจจุบันร้านนี้เค้ามีทั้งหมด 3 สาขา: ประชานิเวศน์ สนามบินน้ำและเชียงใหม่

การตกแต่งร้าน ดูสะอาด ไม่มืดๆ ทึมๆ เหมือนร้านก๋วยเตี๋ยวเรือทั่วไป พริกป่นของร้านนี้เค้าคั่วเอง เพราะฉะนั้นจะมีความหอมมากกว่าพริกสำเร็จรูป

ตั้งแต่เดินเข้าร้านจนทานเสร็จเหมือนได้กลิ่นกระเทียมเจียวหอมๆ ตลอดเวลา ไม่แน่ใจว่าเป็นกลิ่นน้ำซุปหรือเปล่า แต่กลิ่นมันอาจจะติดเสื้อผ้าได้หลังจากทานก๋วยเตี๋ยวเสร็จ

เมนูที่ลองและชอบคือ เส้นหมี่แห้งเนื้อเปื่อย เอ็นเปื่อย ปรุงมาได้ดี เอ็นเปื่อยนุ่มละลายในปาก เนื้อเปื่อยชิ้นใหญ่ คล้ายกับของร้านวัฒนาพานิชย์ แต่ราคาต่างกันเยอะ ชามนี้คุ้มค่ามาก

จริงๆ ร้านนี้ก๋วยเตี๋ยวชามค่อนข้างใหญ่แม้จะเป็นขนาดปกติ 35 บาท แต่อยากทดลองน้ำตก เลยลองสั่งเส้นเล็กลูกชิ้นเนื้อสด เส้นของร้านนี้นุ่มดี น่าจะใช้เส้นจันทน์เลยเหนียวนุ่มเป็นพิเศษ

เนื้อสดลวกนานไปนิดเลยเหนียวไป ลูกชิ้นธรรมดาทั่วไป ส่วนน้ำตกรสจัดจ้านมาก คนที่ไม่ทานเผ็ดต้องแจ้งร้านก่อนว่าไม่ใส่พริก เพราะเผ็ดมาก

ที่ไม่ผ่านคือกากหมู เพราะเจียวออกมานานไป ขมมาก